– Nå må vi på en måte begynne å bruke kreativiteten her, og få med oss folket. I stedet for at vi har denne ensidige diskusjonen om bompenger eller ei.

Det sier Erlend Kristensen fra Miljøpartiet de Grønne til NRK.

Neste år begynner byggingen av de nye bomstasjonene på Nord-Jæren. Flere bomstasjoner og høyere bomsatser skal få flere til å parkere bilen, og heller sykle og reise kollektivt. Nå foreslår Miljøpartiet de Grønne å innføre motsatte bompenger for dem som sykler: Penger inn på kontoen hver gang du passere bomstasjonen.

Penger på konto for syklister

– Nå har vi jo så mye tekniske hjelpemidler. Så vi kunne like godt fått kreditert når vi syklet forbi en tellestasjon eller en bomstasjon for sykkel.

Erlend Kristensen ønsker å bruke gulrot-tiltak i stedet pisk for å få folk til å sykle. Foto: Julie Renee Buene / NRK

I det du sykler gjennom bomringen så kommer det penger inn på konto?

– Ja, for eksempel, eller så slipper du å betale for den forrige bompasseringen din, sier Kristensen.

– Det hørtes jo flott ut, men litt utenkelig!

Det sier Norunn Eli Hegland mens hun tråkker de fem-seks kilometerne fra jobben på Stavanger Universitetsjukehus og hjem til Tasta. Hun har plass til litt bompenger på kontoen, men det er ikke økonomi som gjør at hun velger sykkelen.

– Nei, det er mosjon og frisk luft til og fra jobb, sier hun.

– Mindre pisk, mer gulrot

Erlend Kristensen vil friste flere til å gjøre som Norunn.

– Vi må ikke bare bruke pisk, men mer gulrot, mer belønning, sier han.

Han mener motsatte bompenger vil være vinn/vinn. Det vil være positivt både for dem på fire hjul og for dem på to hjul.

– Da blir alle fornøyd. De som kjører bil blir fornøyde fordi de kjører køfritt, selv om de betaler litt for det, mener MDG-politikeren.

Dette er foreløpig en ide fra sykkelbyen Sandnes, men Kristensen håper at de ansvarlige for samferdsel i fylket og i Oslo tenner på forslaget.

– Det gjelder å så noen frø rundt omkring. Så tas det gjerne videre. Poenget må jo være at vi finner smarte og gode løsninger som virker, ikke at vi nødvendigvis bare skal straffe de som kjører bil, mener Kristensen.